題雨華臺
作者：郭祥正
朝代：宋

paragraphs: 雲公說法時，諸天雨名花。
此事古老傳，豈爲虛語誇。
至今數畝地，長松肖龍蛇。
下不生蔓草，上不存棲鴉。
夜或散瑞光，爛若赤城霞。
沿崖僅可到，狹徑寧容車。
嚴嚴渤海公，好古心無涯。
攜筇徐步至，極眺頻吁嗟。
不唯古佛迹，絕景來幽遐。
城郭如鉤環，井廬雜禾麻。
青山斷綠野，白水連平沙。
翔帆出天鏡，疊鼓傳摻撾。
又復聽歸櫓，大澤鳴雁駕。
雲煙失浦溆，霜雪摧蒹葭。
顧瞻指掌間，千里無毫差。
中天二龍飛，此邦恃犬牙。
納士業已緩，何殊井中蛙。
神兵半夜集，城裂如剖瓜。
唯仁乃無敵，四海同一家。
我公乘閑來，式宴賓亦嘉。
作亭當舊址，海月浮窗紗。
舉杯莫辭酒，越女彈琵琶。
爲我謝雲公，亦有三春葩。
真法忌揀擇，豈校靜與嘩。
酩酊上馬歸，鬢髪從紗紗。